CELEX: 32020D0721
Language: fi
Date: 2020-05-19 00:00:00
Title: Neuvoston päätös (EU) 2020/721, annettu 19 päivänä toukokuuta 2020, Kansainvälisen merenkulkujärjestön meriympäristön suojelukomitean 75. istunnossa ja kansainvälisen merenkulkujärjestön meriturvallisuuskomitean 102. istunnossa Euroopan unionin puolesta otettavasta kannasta alusten aiheuttaman meren pilaantumisen ehkäisemisestä tehdyn kansainvälisen yleissopimuksen liitteessä VI oleviin 2, 14 ja 18 sääntöön sekä I ja VI lisäykseen, ihmishengen turvallisuudesta merellä tehdyn kansainvälisen yleissopimuksen II-1 luvun A-1, B, B-1, B-2–B-4 osaan, kaasuja tai muita alhaisessa lämpötilassa leimahtavia polttoaineita käyttäviä aluksia koskevan kansainvälisen turvallisuussäännöstön A-1 ja B-1 osaan sekä hengenpelastuslaitteiden heijastinmateriaalien käyttöä ja asentamista koskevaan päätöslauselmaan A.658(16) tehtävien muutosten hyväksymiseen

2.6.2020   
               
               
                  FI
               
               
                  Euroopan unionin virallinen lehti
               
               
                  L 171/1
               
            
         NEUVOSTON PÄÄTÖS (EU) 2020/721,
         annettu 19 päivänä toukokuuta 2020,
         Kansainvälisen merenkulkujärjestön meriympäristön suojelukomitean 75. istunnossa ja kansainvälisen merenkulkujärjestön meriturvallisuuskomitean 102. istunnossa Euroopan unionin puolesta otettavasta kannasta alusten aiheuttaman meren pilaantumisen ehkäisemisestä tehdyn kansainvälisen yleissopimuksen liitteessä VI oleviin 2, 14 ja 18 sääntöön sekä I ja VI lisäykseen, ihmishengen turvallisuudesta merellä tehdyn kansainvälisen yleissopimuksen II-1 luvun A-1, B, B-1, B-2–B-4 osaan, kaasuja tai muita alhaisessa lämpötilassa leimahtavia polttoaineita käyttäviä aluksia koskevan kansainvälisen turvallisuussäännöstön A-1 ja B-1 osaan sekä hengenpelastuslaitteiden heijastinmateriaalien käyttöä ja asentamista koskevaan päätöslauselmaan A.658(16) tehtävien muutosten hyväksymiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Merenkulkualalla toteutettavalla unionin toiminnalla olisi pyrittävä suojelemaan meriympäristöä ja ihmisten terveyttä sekä parantamaan meriturvallisuutta.
                  
               
                     (2)
                  
                  
                     Kansainvälisen merenkulkujärjestön, jäljempänä ’IMO’, meriympäristön suojelukomitean, jäljempänä ’MEPC’, odotetaan hyväksyvän 75. istunnossaan, jäljempänä ’MEPC 75’, muutoksia aluksista aiheutuvan meren pilaantumisen ehkäisemisestä tehdyn kansainvälisen yleissopimuksen liitteessä VI, jäljempänä ’MARPOL-yleissopimuksen liite VI’, oleviin 2, 14 ja 18 sääntöön sekä I ja VI lisäykseen, sellaisina kuin ne esitetään IMOn asiakirjan MEPC 75/3 liitteessä.
                  
               
                     (3)
                  
                  
                     IMOn meriturvallisuuskomitean, jäljempänä ’MSC’, odotetaan hyväksyvän 102. istunnossaan, jäljempänä ’MSC 102’, muutoksia ihmishengen turvallisuudesta merellä tehdyn kansainvälisen yleissopimuksen II-1 luvun (jäljempänä ’SOLAS-yleissopimuksen II-1 luku’) A-1, B, B-1, B-2–B-4 osaan, sellaisina kuin ne esitetään IMOn asiakirjan MSC 102/3 liitteessä 1, kaasuja tai muita alhaisessa lämpötilassa leimahtavia polttoaineita käyttäviä aluksia koskevan kansainvälisen turvallisuussäännöstön, jäljempänä ’IGF-säännöstö’, A-1 ja B-1 osaan, sellaisina kuin ne esitetään IMOn asiakirjan MSC 102/3 liitteessä 2, sekä hengenpelastuslaitteiden heijastinmateriaalien käyttöä ja asentamista koskevaan päätöslauselmaan A.658(16), jäljempänä ’päätöslauselma A.658(16)’.
                  
               
                     (4)
                  
                  
                     On aiheellista määrittää kanta, joka otetaan unionin puolesta MEPC 75:ssa, koska MARPOL-yleissopimuksen liitteessä VI oleviin 2, 14 ja 18 sääntöön sekä I ja VI lisäykseen tehtävät muutokset voivat vaikuttaa ratkaisevasti unionin oikeuden sisältöön, erityisesti Euroopan parlamentin ja neuvoston direktiiviin (EU) 2016/802 (1) ja komission täytäntöönpanopäätökseen (EU) 2015/253 (2).
                  
               
                     (5)
                  
                  
                     On aiheellista määrittää kanta, joka otetaan unionin puolesta MSC 102:ssa, koska SOLAS-yleissopimuksen II-1 luvun A-1, B, B-1, B-2–B-4 osaan, IGF-säännöstön A-1 ja B-1 osaan ja päätöslauselmaan A.658(16) tehtävät muutokset voivat vaikuttaa ratkaisevasti unionin oikeuden sisältöön, erityisesti direktiiviin 2009/45/EY (3) ja Euroopan parlamentin ja neuvoston direktiiviin 2014/90/EU (4) sekä komission täytäntöönpanoasetukseen (EU) 2019/1397 (5).
                  
               
                     (6)
                  
                  
                     MARPOL-yleissopimuksen liitteessä VI oleviin 2, 14 ja 18 sääntöön sekä I ja VI lisäykseen tehtävät muutokset varmistaisivat 14 säännössä esitetyn meriliikenteessä käytettävien polttoaineiden 0,50 prosentin rikkipitoisuusrajan yhdenmukaisen täytäntöönpanon. Unionin olisi näin ollen tuettava kyseisiä muutoksia, jotta polttoaineiden käytöstä aluksella syntyvien rikkodioksidipäästöjen vähentämiseen perustuvat suunnitellut terveys- ja ympäristöhyödyt voitaisiin saavuttaa.
                  
               
                     (7)
                  
                  
                     SOLAS-yleissopimuksen II-1 luvun A-1 osaan tehtävillä muutoksilla varmistettaisiin alusten turvallisempi kiinnitys. Unionin olisi sen vuoksi tuettava kyseisiä muutoksia, koska niillä saatetaan nykyiset kiinnitysjärjestelyt kattavasti ajantasaisiksi.
                  
               
                     (8)
                  
                  
                     SOLAS-yleissopimuksen II-1 luvun B, B-1 ja B-2–B-4 osaan tehtävillä muutoksilla varmistettaisiin alusten vesitiiviyttä koskevien määräysten johdonmukaisuus. Unionin olisi sen vuoksi tuettava kyseisiä muutoksia, sillä niiden myötä vesitiiviyttä koskevat määräykset, mukaan lukien olennaiset vaurioituneen aluksen vakavuuden laskemista koskevat määräykset, saadaan johdonmukaisiksi koko B osassa.
                  
               
                     (9)
                  
                  
                     IGF-säännöstön A-1 ja B-1 osaan tehtävät muutokset tarkoittaisivat IGF-säännöstön soveltamisesta saatujen kokemusten perusteella parannuksia, jotka koskevat polttoainesäiliöitä, paloturvallisuutta ja vetolujuustestejä metallisten materiaalien hitsausta varten sekä polttoainesäiliöjärjestelmille tehtävää rikkomatonta aineenkoetusta. Unionin olisi sen vuoksi tuettava kyseisiä muutoksia, sillä ne antavat selkeämmän kuvan tiloista, jotka on varustettava soveltuvalla paineenrajoitusjärjestelmällä, ja parantavat polttoaineiden valmistelutilojen turvallisuutta.
                  
               
                     (10)
                  
                  
                     Päätöslauselmaan A.658(16) tehtävillä muutoksilla poistettaisiin ilmaus ”hiilikaari” ja korvattaisiin se hengenpelastuslaitteiden heijastinmateriaalien päivitetyillä testausjärjestelyillä. Unionin olisi sen vuoksi tuettava kyseisiä muutoksia, koska ne mahdollistavat uusimman teknologian käytön.
                  
               
                     (11)
                  
                  
                     Unioni ei ole IMOn jäsen eikä alusten aiheuttaman meren pilaantumisen ehkäisemisestä tehdyn kansainvälisen yleissopimuksen, ihmishengen turvallisuudesta merellä tehdyn kansainvälisen yleissopimuksen eikä IGF-säännöstön sopimuspuoli. Neuvoston olisi sen vuoksi valtuutettava jäsenvaltiot esittämään unionin kanta.
                  
               
                     (12)
                  
                  
                     Tämän päätöksen soveltamisala olisi rajoitettava ehdotettujen muutosten sisältöön siltä osin kuin kyseiset muutokset voivat vaikuttaa unionin yhteisiin sääntöihin ja kuuluvat unionin yksinomaiseen toimivaltaan. Tämä päätös ei saisi vaikuttaa unionin ja jäsenvaltioiden väliseen toimivallan jakoon,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kansainvälisen merenkulkujärjestön meriympäristön suojelukomitean 75. istunnossa unionin puolesta otettava kanta on tukea aluksista aiheutuvan meren pilaantumisen ehkäisemisestä tehdyn kansainvälisen yleissopimuksen liitteessä VI oleviin 2, 14 ja 18 sääntöön sekä I ja VI lisäykseen tehtävien muutosten hyväksymistä sellaisina kuin ne esitetään IMOn asiakirjan MEPC 75/3 liitteessä. Kyseinen kanta kattaa asianomaiset muutokset siltä osin kuin kyseiset muutokset kuuluvat unionin yksinomaiseen toimivaltaan ja voivat vaikuttaa unionin yhteisiin sääntöihin.
         
         
            2 artikla
            
               1.   Kansainvälisen merenkulkujärjestön meriturvallisuuskomitean 102. istunnossa unionin puolesta otettava kanta on tukea seuraavien hyväksymistä:
               
                           a)
                        
                        
                           ihmishengen turvallisuudesta merellä tehdyn kansainvälisen yleissopimuksen II-1 luvun A-1, B, B-1, B-2–B-4 osaan tehtävät muutokset, sellaisina kuin ne esitetään IMOn asiakirjan MSC 102/3 liitteessä 1;
                        
                     
                           b)
                        
                        
                           kaasuja tai muita alhaisessa lämpötilassa leimahtavia polttoaineita käyttäviä aluksia koskevan kansainvälisen turvallisuussäännöstön A-1 ja B-1 osaan tehtävät muutokset, sellaisina kuin ne esitetään IMOn asiakirjan MSC 102/3 liitteessä 2;
                        
                     
                           c)
                        
                        
                           hengenpelastuslaitteiden heijastinmateriaalien käyttöä ja asentamista koskevaan päätöslauselmaan A.658(16) tehtävät muutokset.
                        
                     
            
               2.   Edellä 1 kohdassa tarkoitettu kanta kattaa asianomaiset muutokset siltä osin kuin kyseiset muutokset kuuluvat unionin yksinomaiseen toimivaltaan ja voivat vaikuttaa unionin yhteisiin sääntöihin.
            
         
         
            3 artikla
            
               1.   Jäsenvaltiot, jotka ovat IMOn jäseniä, esittävät 1 ja 2 artiklassa säädetyt, unionin puolesta otettavat kannat toimien yhdessä unionin etujen mukaisesti.
            
            
               2.   Edellä 1 ja 2 artiklassa tarkoitettuihin kantoihin tehtävistä vähäisistä muutoksista voidaan sopia ilman erillistä neuvoston päätöstä.
            
         
         
            4 artikla
            Jäsenvaltiot valtuutetaan ilmaisemaan suostumuksensa tulla 1 ja 2 artiklassa tarkoitettujen muutosten sitomiksi unionin etujen mukaisesti siltä osin kuin kyseiset muutokset kuuluvat unionin yksinomaiseen toimivaltaan.
         
         
            5 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 19 päivänä toukokuuta 2020.
            
               
                  Neuvoston puolesta
               
               
                  Puheenjohtaja
               
               G. GRLIĆ RADMAN
            
         
         
            (1)  Euroopan parlamentin ja neuvoston direktiivi (EU) 2016/802, annettu 11 päivänä toukokuuta 2016, tiettyjen nestemäisten polttoaineiden rikkipitoisuuden vähentämisestä (EUVL L 132, 21.5.2016, s. 58).
         
            (2)  Komission täytäntöönpanopäätös (EU) 2015/253, annettu 16 päivänä helmikuuta 2015, neuvoston direktiivin 1999/32/EY mukaisen näytteidenoton ja tietojen raportoinnin säännöistä meriliikenteen polttoaineiden rikkipitoisuuden osalta (EUVL L 41, 17.2.2015, s. 55).
         
            (3)  Euroopan parlamentin ja neuvoston direktiivi 2009/45/EY, annettu 6 päivänä toukokuuta 2009, matkustaja-alusten turvallisuussäännöistä ja -määräyksistä (EUVL L 163, 25.6.2009, s. 1).
         
            (4)  Euroopan parlamentin ja neuvoston direktiivi 2014/90/EU, annettu 23 päivänä heinäkuuta 2014, laivavarusteista ja neuvoston direktiivin 96/98/EY kumoamisesta (EUVL L 257, 28.8.2014, s. 146).
         
            (5)  Komission täytäntöönpanoasetus (EU) 2019/1397, annettu 6 päivänä elokuuta 2019, laivavarusteiden suunnittelu-, valmistus- ja suorituskykyvaatimuksista ja testausnormeista sekä täytäntöönpanoasetuksen (EU) 2018/773 kumoamisesta (EUVL L 237, 13.9.2019, s. 1).